# Eesti Rahva Muuseum

# Küsimusleht nr 209

# Eeter ja selle joomine

Lugupeetud kirjasaatja!

Käesoleva küsimustiku eesmärk on kaardistada Eestis levinud omapärase nähtuse, eetrijoomise levikut, põhjusi, sellesse suhtumist ja võimalikult palju asjasse puutuvaid detaile, mälestusi jms.

Taustaks niipalju, et eetrijoomine (mis meil võib-olla mõnel pool tavalinegi tundub) on maailmas küllaltki ainulaadne komme. Olles olnud kunagi levinud Iirimaal, Põhjamaadel, ajaloolisel Preisimaal jm, on ta nn heaoluühiskonnas välja surnud.

Ärgem siis pidagem paljuks jäädvustada ühte Eesti ainulaadsust rõhutavat tava.

Vastaja isikuandmed:

– nimi (soovi korral võite kasutada varjunime või jätta nime märkimata)

– sünniaeg

– sünnikoht

– praegune elukoht

– sotsiaalne päritolu

– haridus, eriala

– elukutse

– praegune sotsiaalne seisund

**Eetri nimest**

1. Milliseid nimetusi on kasutatud puhta eetri kohta? Kuidas on seletatud nende nimede tekkimist?

2. Millist nime on kasutatud eetri ja alkoholi segu kohta?

3. Millist nime on kasutatud eetrit sisaldavate tinktuuride kohta?

**Kes jõid eetrit?**

4. Kes olid kohalikud eetrijoojad? Kas tava oli laialt levinud? Kas oli mingi eriline elanikkonna rühm, kelle puhul eetrijoomist sai vaadelda kui neile iseloomulikku joont?

5. Kas eetrit tarbisid kohaliku “ülakihi”/antvärkide esindajad – arst, velsker, rätsep, valla-ametnikud, politseinik/nimismees/miilits, kolhoosiasjamehed, õpetajad, kirikuõpetaja/papp?

6. Kas eetrit tohtis anda lastele? Millistel juhtudel?

**Eetrijoomise põhjused**

7. Kas eetrit vaadeldi kui ravimit? Milliseid haigusi eetriga raviti? Kas eetrit tarvitada olid soovitanud või vähemalt julgustanud arstid, velskrid?

8. Kas eetrit peeti profülaktiliseks, haigusi ennetavaks vahendiks? Kui jah, kas tarbiti seda regulaarselt või ainult kindlatel nädalapäevadel või näiteks siis, kui tundus, et terviserike on tulemas? Kas viimasel puhul kasutati seda rohkem külmetushaiguste ärahoidmiseks või seedehäirete ehk ennast tööga katkestamise korral?

9. Milles usuti olevat eetri raviv toime? Kas raviomaduste üle arutleti, räägiti arstiga, ravitsejatega?

10. Kas eetrit kasutati ka välispidiselt, kas eetriga raviti loomi?

11. Kas eetrit / eetrit sisalduvaid tinktuure joodi enne mõnda pidulikumana tunduvat söögikorda aperitiivina – isutekitajana ?

12. Kas eetrit tarbiti pulmades, matustel jms?

13. Miks veel tarbiti eetrit?

**Esimene kogemus**

14. Kas olete ise eetrit joonud?

15. Millal ja kuidas toimus esimene tutvus eetriga? Miks te seda proovisite?

**Eeter ja muud mõnuained**

16. Kas oli teada, mida eeter endast keemiliselt kujutab, kuidas seda toodetakse?

17. Kui eetrit tarbiti mõnuainena, kas siis vastandati seda selle mõju või tarbimise eesmärgi poolest teistele mõnuainetele, eriti alkoholile?

18. Kui eetrit tarbiti mõnuainena, siis kui sageli seda tehti? Kas eetri piisav olemasolu tõi kaasa suurema tarbimise?

19. Kas eetrit peeti narkootiliseks aineks? Kas oli teada eetritarbijate hulgas inimesi, kelle kogemus mõnuainetega oli laiem kui vaid alkoholi ja eetri pruukimine?

20. Kas eetrit tarbiti koos teiste mõnuainetega (alkoholiga)? Mis oli sel juhul eesmärk?

21. Eeter ja suitsetamine.

**Kuidas eetrit joodi?**

22. Kas eetrijoomise protsessi kohta kasutati mingit erilist sõna?

23. Kas eetrit mittetarbivad inimesed on eetrijoomise meetoditest teadlikud?

24. Kas eetrijoomise suhteline keerukus on takistanud eetri proovimist? Kas on muid põhjusi, miks pole eetrit proovitud?

25. Kirjeldage eetrijoomise protsessi. Kui suur oli korraga joodav kogus? Kas eelistati puhast eetrit või eetri segusid ja tinktuure, mida sai apteegist valmis kujul? Kuidas toimus eetrijoomiseks ettevalmistumine? Kas joodi külma vett? Kas vett joodi enne või pärast eetri tarbimist? Kuidas pidi hingama? Miks?

26. Kas pärast “klõmaka” hinge alla viskamist pidi kuidagi eriliselt käituma? Miks?

27. Kas eetrit joodi üksi või seltskonnaga, kas eetrijoojat abistati?

28. Kas eetrit joodi siseruumides või väljas? Miks?

**Elamus**

29. Kuidas kirjeldati tekkinud joovet, kas selle kohta oli mingi eriline sõna?

30. Kas on teada mingeid joobekirjeldusi, nägemusi, usulisi ilmutusi jne?

31. Kas eetrijoove oli parem kui alkoholijoove?

**Varjuküljed**

32. Kas eeter viis isiksuse allakäigule?

33. Kas eetri põhjustatud oksendamist, hinge kinni jäämist jms peeti eetrijoomise olulisteks varjukülgedeks?

34. Mida arvati neid nähtusi põhjustavat?

35. Kas eetrijoojat tunti lõhnast? Kuidas seda lõhna ja inimest kommenteeriti?

**Eeter ja tuleoht, eetriga seotud õnnetused**

36. Kui palju rõhutati eetri tuleohtlikkust? Kas on teada lugusid eetri tuleohu kohta, õnnetusi, mis eetritarbimise tõttu aset leidsid?

37. Kas eetriga on olnud seotud muid õnnetusi ja äpardusi?

**Eetri kerge lenduvus**

38. Kuidas kirjeldati eetri kerget lenduvust? Kas on teada lugusid eetri haihtumisest?

39. Kuidas pidi eetrit hoidma, et see “ära ei auraks”?

**Eeter ja saun**

40. Kas eeter ja saunapäev käisid kokku?

41. Kas joodi enne või pärast sauna? Millega põhjendati eelistusi?

**Kuidas suhtuti eetrijoojatesse?**

42. Kas eetrijoojaid halvustati, nende üle naerdi?

43. Kas eetrijoojaid peeti vaimselt vähem arenenumateks, “ullikesteks”?

44. Kas on teada anekdootlikke lugusid eetri­joojate kohta?

**Kust eetrit saadi?**

45. Kelle käest eetrit hangiti?

46. Kas eetrit sai apteegist? Millal oli see võimalik ja millal on tehtud takistusi? Millised olid ­ettekäänded eetri ostmiseks?

47. Kui oli vaja retsepti, kuidas seda hangiti?

48. Kas eetrit müüsid teatud isikud althõlma? Kust need müüjad eetrit said? Kas eetriga äritsevad inimesed olid tuntud, kas nad näisid rikastuvat oma tegevuse tõttu? Kas need, kes eetrit müüsid, jõid seda ka ise?

49. Kas Eesti iseseisvuse aastatel oli eeter ka ­salakaup? Kas Eesti lõunapiiril, kus eetrit toodi ilmselt Lätist, oli selle kohta ka mingeid jutte, kas räägiti piirivalvurite ninapidi vedamisest, seiklustest Lätis? Kas on mingeid ütlusi eetri Läti päritolu kohta?

**Eeter kui kaup**

50. Kas eetriga tasuti tööde eest? Kas seda anti meeleheaks, kingiti?

51. Kui palju eeter maksis?

52. Kas eetrit kasutati koduses majapidamises veel kusagil?

**Eeter ja politsei/miilits, eeter ja võim**

53. Kas eetrijoomine tundus olevat / oli midagi keelatut ja võimude poolt mitte heaks kiidetud?

54. Kas on satutud konflikti seadusega? Kes ja kuidas? Kuidas asi lahenes?

55. Kuidas suhtusid eetrijoomisse ülemused, õpe­tajad, kirikumehed?

**Eeter ja ajalugu**

56. Millal hakati eetrit jooma? Kust komme tuli?

57. Kas vanasti joodi rohkem või vähem? Kui rohkem, siis miks on komme välja suremas? Kui vähem, siis mis on selle põhjus? Kas on märgata mingeid seoseid alkoholipoliitikaga?

58. Kas olete lugenud midagi eetrijoomise kohta?

59. Kas mäletate, et mõnel kõnekoosolekul, infopäeval jms oleks eetrijoomisest räägitud?

Ken Kalling

Tartu Ülikooli Ajaloo Muuseum